Papersnake/gushiwen huggingface dataset:
下第寄友人
马戴（唐代）

金门君待问，石室我思归。圣主尊黄屋，何人荐白衣。

年来御沟柳，赠别雨霏霏。
次韵赣州知府陈侍郎二首前篇寄幼安后篇寄季陵 其一
周孚（宋代）

乘轺西去定何人，惊倒吴侬政要君。平日比肩空绛灌，此行知要有华勋。

不令残孽终烦国，信是高才可冠军。锋猬斧螗当著语，病夫今岁懒于文。
淳熙壬寅乌石山别□□嗣老禅师
赵公廙（宋代）

个里灵山处处通，本无来往与西东。
临行一句如何会，乌石山头撞晓风。
依韵和达观禅师赠别
梅尧臣（宋代）

平生少壮日，百事牵於情。
今年辄五十，所向唯直诚。
既不慕富贵，亦不防巧倾。
宁为目前利，宁爱身後名。
文史玩朝夕，操行蹈群英。
下不以傲接，上下以意迎。
众人欣立异，此心常自平。
譬如先後花，结实秋共成。
赵壹虽空囊，郑子岂其卿。
二人贫且隐，高誉动天京。
我迹固尚贱，我道未尝轻。
力遵仁义涂，曷畏万里程。
安能苟荣禄，扰扰复营营。
近因丧已除，偶得存余生。
强欲活妻子，勉焉事徂征。
徂征江浦上，鸥鸟莫相惊。
腊月二日雪齐与王君玉荣淳甫谒山阴陆放翁夜
孙应时（宋代）

十日山阴雪塞门，晓来飞霰尚纷纷。
扁舟忽忆寻安道，载酒还成访子云。
便喜晴湖光璀璨，何妨归路日黄曛。
侯家燠馆多良宴，此段风流恐未闻。
邻家榆树
沈守正（明代）

借荫知怜独，分钱似念饥。两年为客倦，一叶敢言微。

干耸晨晖满，丛深众鸟归。社枌思郁郁，宫柳共依依。

彼树犹如此，人情何太稀。
题李将军四时行乐图 其四 冬野行围
丘浚（明代）

冻云不飞朔风直，野兽畏寒出还没。角弓鸣髇趁虫飞，霜锷吐芒惊鬼哭。

将军自控五花骢，翩翩云骑争追从。射杀南山白额虎，碧油幢底夜论功。
秋日西园 其三
释道潜（宋代）

尝闻晋支遁，矫志归沃洲。千载激清风，邈哉谁与俦。

余今虽不敏，万事非身谋。朅来卧穷谷，未觉惭先脩。

一法尚无遣，何劳问三休。卷舒在至理，赏咏归优游。

采薇陟曾阿，濯足依涧流。但惊桂花拆，讵识江汉秋。

沧溟空汗漫，无意狎群鸥。
以峡州酒遗益修复继前韵
黄庭坚（宋代）

令节不把酒，新诗徒拜嘉。
颇忆宋玉赋，登高气成霞。
渚宫但衰柳，朝云为谁夸。
吾宗怀古恨，流涎过麴车。
一壶浇往事，聊送解愁嗟。
雨中过镇海寺访别庵上人
吴瞻泰（清代）

林樾散清阴，积翠沾凉露。濛濛光曦峰，下有化人住。

绀宇新峥嵘，鸽王长布濩。锡飞自夔州，海角传杯渡。

听法驯鱼龙，忘机狎鸥鹭。昨夜雨霏微，瀑洒寒泉树。

濡足就支公，示我沧洲路。回径溜雨桥，瘦杖孤云去。
白莲花亭侍宴应制
沈佺期（唐代）

九日陪天仗，三秋幸禁林。霜威变绿树，云气落青岑。

水殿黄花合，山亭绛叶深。朱旗夹小径，宝马驻清浔。

苑吏收寒果，饔人膳野禽。承欢不觉暝，遥响素秋砧。
喜春来·携将玉友寻花寨
元好问（元代）

携将玉友寻花寨，看褪梅妆等杏腮，休随刘阮到天台。仙洞窄，且唱喜春来。
闻有送赠与中官方士而起用者因遣祈雪秪风不应 其一
杨继盛（明代）

再入天台云浦开，金丹一粒脱凡胎。逼人岚气浮眉宇，闻自神仙洞里来。
折丹桂·近来阴府心寒凛
王哲（金朝）

近来阴府心寒凛。对判官详审。高呼鬼使急拿拿，不凌迟，更待甚。镬汤浴过铁床寝。铜汗频频饮。高声祷告且饶些，后番儿，不敢恁。
风
李商隐（唐代）

撩钗盘孔雀，恼带拂鸳鸯。罗荐谁教近，斋时锁洞房。
幻庵
释智朋（宋代）

虚空迸裂海乾枯，人在沤花影裹居。
合眼黄昏开眼昼，月明何许上珊瑚。
水调歌头 中秋独酌，用东坡韵
顾太清（清代）

云净月如洗，风露湛青天。不知今夕何夕，陈事忆当年。

多少销魂滋味，多少飘萍踪迹，顿觉此心寒。何日卸尘鞅，肥遁水云间。

沃愁肠，凭浊酒，枕琴眠。任他素魄，广寒清影缺还圆。

谁管秋虫春燕，毕竟人生如寄，各自得天全。且尽杯中物，翘首对婵娟。
马湘兰挽歌词
王稚登（明代）

黄金不惜教婵娟，歌舞于今乐少年。
月榭风台生蔓草，钿筝锦瑟化寒烟。
铜峰叠翠
潘宗洛（清代）

嵯峨不与众山邻，远睹云根接地轮。倚县作屏横翠黛，绕溪浮影压金鳞。

层层雨洗天同色，曲曲风回谷应春。我欲往寻袁令迹，薜萝环接石苔新。
鹤癯子歌
李梦阳（明代）

鹤癯子，汝人也，而何为乎鹤形。美髯修修双瞳青，闭肆夜读黄庭经，晨出荷琛掘茯苓。

鹤癯子，汝岂无万里骨、刀剑翮。路遥朋寡日云暮，弱水蓬瀛壮心隔。

君不见江中老龙亦高卧，鹤乎鹤乎谁汝那。
瓶花
弘历（清代）

山花无名致总佳，浅绛深黄争倩若。诗人画客几曾经，雁塞龙倩欣所托。

丁星玉露且鲜妍，摇曳金风未落寞。挂瓶聊与作清供，依旧前秋毡室乐。

恰似丈殊示善财，采来茎草无非药。
和陶己酉岁九月九日
吴芾（宋代）

天地气将肃，秋冬候欲交。
眷兹万木落，感我双鬓雕。
悠然清兴动，与客共登高。
有岩号景星，万仞连云霄。
一览快心目，宁辞杖履劳。
但恨无酒量，一举如沃焦。
仍恨无坐客，可继五柳陶。
且拼风帽落，聊醉菊花朝。
晴郊意行到梅山示弟茝
陈著（宋代）

安排聚首易参差，信意行来始是奇。
山色堪餐饶有菊，樵歌相应自成诗。
危时杯酌旱云雨，老境襟期春水澌。
醉里更无门外话，一声寒雁弟兄知。
中秋月
白居易（唐代）

万里清光不可思，添愁益恨绕天涯，谁人陇外久征戍，

何处庭前新别离。失宠故姬归院夜，没蕃老将上楼时。

照他几许人肠断，玉兔银蟾远不知。
春雨遣兴
陈宗远（宋代）

静看何物不关情，屋角青梅子已成。
巢拂旧尘迎社燕，花移新树欲流莺。
寒生帘幙深春雨，暖卜园林甚日晴。
病起无卿休把酒，东君去住亦堪惊。
深春
许浑（唐代）

故里千帆外，深春一雁飞。干名频恸哭，将老欲何归。

未谷抛还忆，交亲晚更稀。空持望乡泪，沾洒寄来衣。
谢鄂粹南宫城
冯京（宋代）

尝思鹏海隔飞翻，曾得天风送羽翰。
恩比丘山何以戴，心同金石欲移难。
经年空叹音书绝，千里常思道义欢。
每向江陵访遗治，邑人犹指县题看。
解字吟
邵雍（宋代）

人言为信，日月为明。
止戈为武，羔美为羹。
贺新郎
赵长卿（宋代）

世谛人多错。阿谁将、虚名微利，放教轻著。万事莫非前定了，选甚微如饮酌。算徒诧、龙韬豹略。纵使龙头安尺木，更从教、豹变生三角。浑是梦，恍如昨。

吾庐自笑常虚廓。对残编、磨穿枯砚，生涯微薄。负郭田园能有几，随分安负守约。要不改、箪瓢颜乐。西掖北扉终须到，且嘲风咏月常相谑。更要甚，万金药。
七夕谣
李序（元代）

明河之水流玉云，神乌为梁贯天津。河西织云天帝子，今夕东天见河鼓。

瑶光如笑横碧渚，微风徘徊自成舞。风参差，夜逶迤，愿回六龙驻不飞。

明星渐出明月底，珊珊灵雨随车飞。
颂古四首
释祖钦（宋代）

九九八十一，穷汉受罪毕。
才拟展脚眠，蚊虫獦蚤出。
再次韵呈张守
陈造（宋代）

朋旧携持过陋栖，炊香沦雪鱠拖泥。
酒浇礧磈聊娱老，诗愬酸寒最切题。
种秫集功今有约，对棋销日不嫌迷。
千奴别去平安否，时欲拿舟甓社西。
重简王明府
杜甫（唐代）

甲子西南异，冬来只薄寒。江云何夜尽，蜀雨几时干。

行李须相问，穷愁岂有宽。君听鸿雁响，恐致稻粱难。
过骊山（一作赵嘏诗）
孟迟（唐代）

冷日微烟渭水愁，华清宫树不胜秋。

霓裳一曲千门锁，白尽梨园弟子头。
九诵·双庙
鲜于侁（宋代）

旄头光芒兮戎马驰，海水沸荡兮鲸鲵飞。
烟尘蔽日兮杀气昏，金鼓轰天兮岳奔。
小国不过兮大国颠倾，王侯戮辱兮蛇豕肆行。
二公仗义无反顾兮捍贼濉阳，柏骸易子兮并力小城。
势穷力殚兮外无救兵，亡身徇国兮宁屈虎狼。
仰天视日兮气以扬扬，衣缨不绝兮貌如平生。
旅游驰驱兮历此旧都，致词双庙兮涕泗不收。
惟忠与孝兮死义为尤，遭世扰攘兮适履其忧。
吁谋颠置兮边将怙功，尾大权移兮三镇握兵。
忠贤在野兮谗邪肆意，女谒内用兮戚臣外圯。
纪纲日紊兮典刑日弛，胎祸阶乱兮谁执其咎。
义土没身兮沈冤莫置，猗欤二公兮行人歔。
听琴
张玉娘（宋代）

竹外结枯桐，琅琅生松风。听来还自惜，坐对烛花红。
岁暮林居杂咏三首 其三
安志文（清代）

壑赴蛇惊一岁穷，茫然搔首送飞鸿。文章自古多遭厄，舆论随时恐未公。

驷马高车飞富贵，一瓢陋巷是豪雄。云山韶濩无边趣，欸乃渔歌夕照中。
杂言示子聿
陆游（宋代）

福莫大於不材之木，祸莫惨於自跃之金。
鹤生於野兮何有於轩？桐爨则已兮岂慕为琴？古今共戒玉自献，卷舒要似云无心。
庐室但取蔽风雨，衣食过足岂所钦。
我今余年忽八十，归耕幸得安山林。
逢人虽叹种种发，入塾尚忆青青衿。
吾儿殆可守孤学，相与竭力穷幽深。
至后
仇远（元代）

凭高欲验晓云黄，东际红光见太阳。
便觉池芹春滟滟，俄惊檐太画琅琅。
君师百拜恩难报，文史三冬志未偿。
吾道千钧悬一缕，愿同绣线日添长。
杂诗
张炜（宋代）

笙簧世所贵，正调多溺沉。
有人怀古心，临风理瑶琴。
一弹秋月高，忽觉开尘襟。
或疑涧泉声，忽作鸾凤吟。
得意自怡悦，子期难再寻。
铜壶一枝梅，尽可为知音。
粤大饥
欧主遇（明代）

濯濯山上木，重重甑上尘。不虞垂暮节，见此大灾辰。

岭海久縻垂，今疚更酸辛。肥遗谬云龙，饥兆天下沦。

天刺神不富，曷丧号如焚。周周与蛩蛩，异俗各相因。

胡乃同血气，秦越视所亲。救荒罕长策，望雨先作云。

乞物思裴令，捐益欲周贫。庶几有秋获，比闾庆食新。
曲江感秋（五年作）
白居易（唐代）

沙草新雨地，岸柳凉风枝。三年感秋意，并在曲江池。

早蝉已嘹唳，晚荷复离披。前秋去秋思，一一生此时。

昔人三十二，秋兴已云悲。我今欲四十，秋怀亦可知。

岁月不虚设，此身随日衰。暗老不自觉，直到鬓成丝。
春云
韦庄（唐代）

春云春水两溶溶，倚郭楼台晚翠浓。山好只因人化石，

地灵曾有剑为龙。官辞凤阙频经岁，家住峨嵋第几峰。

王粲不知多少恨，夕阳吟断一声钟。
沁园春 示众
丘处机（宋代）

世事纷纷，似水东倾，甚时了期。叹利名千古，争驰虎豹，丘原一旦，总伴狐狸。枳棘丛中，桑榆影里，乱冢堆堆谁是谁。君知否，谩徒劳百载，空皱双眉。争如归去来兮。放四大、优游无所为。向碧岩古洞，完全性命，临风对月，笑傲希夷。一曲玄歌，千钟美酒，日月循环不老伊。童颜在，镇龟龄鹤寿，罢喝黄鸡。
和运使舍人观潮
范仲淹（宋代）

把酒问东溟，潮從何代生。
宁非天吐纳，长逐月亏盈。
暴怒中秋天，雄豪半夜声。
堂堂云阵合，屹屹雪山行。
海面雷霆聚，江心瀑布横。
巨防连地震，群楫望风迎。
踊若蛟龙斗，奔如雨雹惊。
来知千古信，回见百川平。
破浪功难敌，驱山力可并。
伍胥神不泯，凭此发威名。
某还故里过括苍谢景思少卿示及诸公和诗次韵为谢
张九成（宋代）

朝随落月东郊去，暮逐归云北浦还。岂但劳农勤稼穑，要知为郡足清閒。

家传诗句东山谢，学到精微陋巷颜。今日倚栏聊解带，欲看烟雨四边山。
十月二十日，恭闻太皇太后升遐，以轼罪人，
苏轼（宋代）

未报山陵国士知，遶林松柏已猗猗。
一声恸哭犹无所，万死酬恩更有时。
梦里天衢隘云仗，人间雨泪变彤帷。
关雎卷耳平生事，白首累臣正坐诗。
巫山一段云 聚鹤春
赵孟＊（元代）

鹤信三山远，罗裙片水深。高唐春梦杳难寻。惆怅到如今。十二春前月，三千里外心。红笺锦字信沉沉。肠断旧香衾。
登滕王阁
杜庠（明代）

滕王高阁壮洪都，此景多应海内无。
山截地形横隔岸，江流天影下平湖。
鸣銮声断停歌舞，蛱蝶香消冷画图。
一片闲心谁解得，白鸥飞入暝烟孤。
贺严竹坪纳宠生子时正中秋佳节也二首 其二
陆祖瀛（清代）

小住琼楼不计年，霓裳舞罢大罗天。中秋为爱人间好，来向君家作谪仙。
江天秋晚图
王绘（清代）

万顷波间踏浪儿，潇湘秋晚趁归时。四山红叶风声健，散入侬家欸乃词。
闻钟
陈维嵋（清代）

月落乌啼后，其如酒易醒。五更谁独省，百感我曾经。

敲断霜林寺，声传云母屏。年年离思搅，不异客舟听。
鹧鸪天（许总管席上）
朱敦儒（宋代）

至节先庚欲雪天。玳筵围锦帐青氈。嫖姚副帅招佳客，太守高青别乘贤。

歌宛转，舞蹁跹。金钗十二拥婵娟。老人南极星边住，也趁梅花听管弦。
回文字
杨维桢（元代）

芳题工织素，远意重鲛绡。
应织辞家久，回文字半消。
寓陜城恭值万寿圣节谨致颂祝
郑岳（明代）

衣冠望阙再山呼，紫气祥光满旧都。卜世更过周历数，统天何啻汉舆图。

遥持宪节违仙仗，忽忆穹班近御炉。万里天颜应咫尺，独惭金鉴进忠谟。
舟行寒江曲港
释惠琏（宋代）

扬帆出浦又入浦，转盼顺风还逆风。
芦叶萧萧两岸合，蓼花细细一川红。
鸥兼野鹜冲行棹，浪挟汀沙打卧篷。
行李向来吾自决，漫将晴雨问渔翁。
次韵张直合避暑
陈造（宋代）

红榴照眼笋穿阶，峭合登临快此来。
净境祛烦仍客共，醉乡逃暑更书催。
庭阴碎喜风头动，虹影明看雨脚回。
万事屏除诗债迫，此心拌擞未容灰。
二十夜起对月怀斯远成父 其三
赵蕃（宋代）

昨朝执热扇慵挥，今夕凉生寝益衣。想见山房听风竹，怅余何日定成归。
题清江台
戴复古（宋代）

秋色无边际，酬之以醉颜。
亭高俯城郭，木阙见江山。
胜践园林古，好诗天地悭。
范碑生羽翼，飞上画屏间。
灵化寺
方信孺（宋代）

黄木湾前一亩宫，庙灵规地古来雄。
江头不见风雷恶，多谢禅师受戒功。
北高峰
董嗣杲（宋代）

幡竿袅影入青冥，暮鼓朝钟镇不停。劫火几灰龛底像，西风两减塔层铃。

市人祈福心苗异，庙祝求金口角灵。三十六弯登绝顶，日中长现七元星。
奉和夏初袭美见访题小斋次韵
陆龟蒙（唐代）

四邻多是老农家，百树鸡桑半顷麻。尽趁晴明修网架，

每和烟雨掉缲车。啼鸾偶坐身藏叶，饷妇归来鬓有花。

不是对君吟复醉，更将何事送年华。
白雀群飞益高
陈献章（明代）

取势翩翩上，江空暮雨馀。情轻鸠并妇，声细雁呼奴。

白雪洒孤嶂，青天开一图。安能随蚱蜢，跳踯在泥涂。
卮言 其二
田延年（清代）

夏虫难语冰，井蛙难语海。是固习之偏，无乃性不改。

天地一何宽，嗜好非一端。唐虞相授受，巢许乐考槃。

武周仁人粟，夷齐乃不餐。居身贵特立，处世贵达观。

所以古圣贤，不强人所难。
玉烛新（梨花）
杨泽民（宋代）

梨花寒食后。被丽日和风，一时开就。濛濛雨歇，香犹嫩、渐觉芳开彰漏。墙头月下，似旧日莺莺相候。纤手为、攀折翘枝，轻盈露沾红袖。

风流出浴杨妃，向海上何人，更询安否。百花任斗。应粉艳、未减杏粗梅瘦。肤丰肉秀。□可与群芳推首。□方待、酣饮花前，轻歌缓奏。
忆东溪
文彦博（宋代）

常忆东溪溪上坐，相从惟有野僧来。可怜鸥鸟知人意，料得无机总不猜。
行道观音赞
释智朋（宋代）

尽闻不住，业识忙忙。
空所空灭，遍界难藏。
特地经行往那方。
和蜡梅诗
吴则礼（宋代）

江边一树垂垂花，酒杯曾觅黄公家。
谁教五出作黄蜡，六出休公属尤物。
鼻端有窍侬自知，群儿空诵诗人诗。
天公与花不与叶，要遣孤芳作超绝。
缅怀南徐江上山，醉入梅花海中眠。
梅花乱落青鸟去，大是天公送君句。
天公定不辜吾人，蜡梅句法聊付君。
禅床僧几梦吴越，煮菜从来满斋钵。
自北庄至宝界山即事
丁培（清代）

芒鞋竹杖一身轻，十里青山自送迎。小蝶似为人引路，归鸦欲与客争程。

簪花野妇偏多态，乞火怜翁最有情。此是桃源风俗古，却思城市悔生平。
赠倪永清
方峨（清代）

九峰山色高嵯峨，川原平远堆青螺。刘夏村南泗水镇，片帆我亦曾经过。

此时我年方二十，乍见老成尚羞涩。客邸惟拈诗与书，日键芸窗足不出。

少年情性好交游，一时怀刺干名流。卢文子，张洮侯，朝朝约放龙潭舟。

鲈脍莼羹罗满座，玉箫金管吹清秋。此中有人数诗伯，开言便及虬髯客。

清誉真应千古传，彩笔争夸万人敌。近来作吏来西昌，寥寥风雅推平章。

即或有人弄笔墨，譬如无腔牧笛横山庄。永清倪子来日昨，顿使洪都风雅作。

绛帐旋开徐稚亭，赤幢久树滕王阁。兴酣搦管发大呼，十三大郡都惊愕。

门外频停问字车，云中又见衔书鹤。骤然相见即相怜，须识神交已有年。

把臂发狂话宿昔，恍若置身黄浦青溪边。过我讼堂一交接，便觉胸中有冰雪。

太白刘伶共醉醒，许由巢父同高洁。即席还当赠片言，文中雄长诗中杰。

猗嗟乎！君才磊落非等伦，得君如得金千钧。他时归遇云间客，道我为官鬓似银。
金刚随机无尽颂·化无所化分第二十五
释印肃（宋代）

总在不言中，一默绝狐踪。
若不是文殊，维摩枉费工。
秋兴 其二
张九成（宋代）

半夜惊梦回，桐叶纷索索。杖藜视天宇，雨罢云收脚。

清风拂襟裾，片月堕篱落。嗟我游已倦，怅此久淹泊。

豆畦今已花，稻垄行可穫。翻思黄卷中，古人谁可作。

田园爱潜归，箪瓢识颜乐。譬彼鹪鹩心，平生在丛薄。
山中雨辞
高似孙（宋代）

穆东皇兮受命，乐山中兮俱春。
风引树兮欣欣，雨生波兮粼粼。
天有心兮康予，朝复朝兮趋新。
春空劳兮又去，山青青兮予亲。
贺新郎
葛长庚（宋代）

银汉千丝雨。被东风作恶，吹落满空柳絮。恰自江南消息断，才此六花飞舞。最好是、鹅毛鹤羽。万顷平田三尺玉，月明中、不见沙头鹭。苍烟里，一渔父。

鹊桥半夜寒云妒。到晓来、千岩万壑，了无认处。极目四方银世界，五凤楼前如许。应自感、伤心凝伫。人在神霄玉清府，小狮儿、捏就无佳句。骑汗漫，好归去。
集句答若庸用来韵（二首）
陆釴（明代）

去岁兹晨捧御床，词头夜下揽衣忙。
北窗高卧君休笑，剩有千山入肺肠。
登慈恩塔
范智闻（宋代）

独上慈恩塔，疏怀亦慨然。
异朝多少事，不改旧山川。
太常引·贤愚汲汲斗经营
姬翼（元代）

贤愚汲汲斗经营。唯是利和名。浑似弄潮人。与千丈、风波竞争。百年光景，一堆尘土，碌碌苦劳生。回首问前程。望极目、山河未平。
胡子莹同赵艮甫过访金山艮甫有诗见赠次韵 其一
祖观（清代）

我爱浮玉山，秀出赡部洲。萧然寄瓶钵，转瞬夏已休。

滔滔大江水，日夜东向流。潮来塔影动，孤根势欲浮。

故人白下归，暂聚忘宿忧。浮生旦宅中，出没等海沤。

一器集蚊蚋，六窗唤猕猴。此身不自有，微名复何求。

江楼过鸿雁，起看天地秋。纷纷孝廉船，出外帆初收。
秋霁宴北轩
刘敞（宋代）

北轩属秋霁，晓见风叶零。置觞命宾友，环坐飞渌醽。

遇适辄献笑，放言豁中扃。兀然不省醉，起见天上星。

勉强相劝引，我谣子宜听。幸无兵农忧，稔岁蒙休宁。

读书业文外，惟有醉不醒。世途若波涛，富贵乃浮萍。

置之无可称，视彼鸿冥冥。
猫图
叶绍翁（宋代）

醉薄荷，扑蝉蛾。
主人家，奈鼠何。
句
宋白（宋代）

竹底衙人吏，花间押簿书。
柳枝词 其六
顾太清（清代）

六月浓阴系画船。荷花香到水亭前。轻雷又送东南雨，摇动青青一树烟。
南关驿古松八九株可爱
祁顺（明代）

小驿南关口，开窗面面峰。宿云封画栋，飞雪洒青松。

险道愁行客，丰年慰老农。有怀不成梦，斜月五更钟。
秋怀
王令（宋代）

槭槭庭前树，朝零非昔稠。
呦呦草虫鸣，暮急晓未休。
耎虽无不平，岂亦有哀忧。
胡为劳吟呻，与士伤感投。
壮士亦何者，哀哦与虫酬。
所抱不列陈，调苦难谣讴。
高目有远见，直怀羞曲求。
蒿藜袭久安，功名忘前休。
日月忽未几，天地今复秋。
少壮负所怀，老大将安谋。
生无及人功，死骨埋泉羞。
胡为不奋飞，徒与寒饿仇。
和顾牧原舟中见寄原韵 其二
纪淑曾（清代）

晴川西望渺春波，却喜移家野兴多。近市山亭开瓮酒，种花门巷绕梁歌。

冻云回首江头别，芳岁惊心客里过。漫拟忘机去沙渚，竹烟深处鸟声和。
送朱监师谢藩幕出岭 其一
何巩道（明代）

苍鹰闻道已辞韝，归去云边不可留。一击便能惊众鸟，孤飞何必待高秋。

搔无短发花争笑，佩有长虹雨尽收。未载金装先出粤，几时重倚尉佗楼。
夜宴安乐公主宅
韦元旦（唐代）

主第新成银作榜，宾筵广宴玉为楼。

壶觞既卜仙人夜，歌舞宜停织女秋。
病中四绝句呈刘景文左藏 其四
释道潜（宋代）

竹里鸣鸦晓欲飞，遽褰疏箔望朝晖。莫嫌山色经秋瘦，我亦秋来减带围。
过西樵贾氏隐居
郭登（明代）

何处觅幽栖，西樵更向西。
梨花千树雪，茅屋数声鸡。
涧水穿林入，春云压雨低。
仙源知近远，应使世人迷。
秋夜山居
郑刚中（宋代）

路转城西一里馀，不妨山径自崎岖。
四邻酒熟人常笑，万木秋崎叶不枯。
空翠入窗浓欲滴，夜凉扶月静尤孤。
有时虽是风翻屋，赖我元无屋上乌。
次韵永兴王宰游钟成观二首
白玉蟾（宋代）

吟魂缥缈迈霜空，立影惸然翠阁东。
素喜半钩西面月，生憎一箭北头风。
香闺十咏 其九 青鸾镜
张玉娘（宋代）

云奁初展晓光寒，幽思重重独舞鸾。自是伤秋怜瘦影，不惭綵笔写春山。
兰溪夜泊
释道璨（宋代）

我泛浙西船，夜泊兰溪岸。
篷窗坐不眠，县鼓鸣夜半。
桥上趁墟人，往来彻清旦。
办此朝夕劳，不博一日饭。
复毡睡正暖，闭户有人嫌夜短。
又即事二章上呈 其一
司马光（宋代）

雨不成游半路归，逢花值柳倍依依。朝来赖饮三杯酒，醉卧西斋昼掩扉。
善权洞
陆师道（明代）

善卷让位寻丹丘，逍遥居此岩之幽。
玉山宝房开瑰丽，茅茨土阶宁足留。
重岩磅礴启三洞，下为邃室高为楼。
楼疑蜃气化成阙，丹青缭绕虹霓浮。
室是白龙潜作藏，含精砥宝多琳镠。
中隆旁杀若覆鬲，气蒸乳滴同悬旒。
瑶缸璧拱互照映，交楣复壁相连句。
楼中百兽恣腾掷，怒猊渴虎凌飞虬。
亭亭玉柱贯当轴，狂怪未散掣其钩。
盐堆皛皛米崇廪，仙田作亩谁所耰。
室邃九门邃且珝，下受玉液流金沟。
飞流喷薄走户下，笙镛间作交鸣球。
潴为尾闾深莫渡，龙宅南隩司陈收。
搜珍抉宝横充溢，饭鉶食簋诚堪羞。
此公骑龙果安在，我欲御风从之游。
灵仙洞府足长往，下视浊世真蜉蝣。
再和村边解嘲
郑清之（宋代）

造化真机动静便，谁云巧智可同年。
蓝田日暖烟生玉，闽峤霜浓木有绵。
万象为春皆是物，一花不实岂其天。
吾身太极元同运，阳长阴消在所缘。
游赭山塔院答袁重黎同年三首 其三
缪荃孙（清代）

同辈推袁虎，江东倚谢安。抗心千古易，挽劫一人难。

伟略胸成竹，清言舌泛澜。云泥今已判，无计慰衰残。
和闻蛩有感二首 其一
吕陶（宋代）

志士感幽寂，杜门临晚晴。流年无奈老，永夜有馀清。

秋夏欲交处，古今皆此声。羁愁与离恨，为尔忽相并。
答毛唐卿虞卿借昌黎集
王十朋（宋代）

予少不知学古难，学古直欲学到韩。柰何韩实不易学，怛觉昼夜心力殚。

茫然故步亦已失，有类寿陵学邯郸。虽然予心未肯已，尚欲勉强求其端。

跬步不休效驽马，千里未至空长叹。羡君兄弟俱早慧，家学岂止传柔温。

圣经贤传饫已久，百家诸子皆蠹残。学文要须学韩子，此外众说徒曼曼。

韩子皇皇慕仁义，力排佛老回狂澜。三百年来道益贵，太山北斗世仰观。

我生于今望之远，时时开卷相欣欢。岂惟庐陵惜旧本，我亦惜此祇自看。

子今欲假敢违命，愿子宝之同琅玕。
老君岩次刘谊韵 其一
彭次云（宋代）

仙驭凌云去几年，九流空苦道家言。何人怀古求遗像，岩穴长蒙雨露恩。
过王世周北城幽居二首
归子慕（明代）

溪溪绿树间红花，道是桃源是若耶。
西近青山东近郭，白云低处是君家。
大雨
陆游（宋代）

万壑风声远，千林雨脚长。
满盈悬爨灶，屋漏徙衣囊。
未说丰年喜，先便永夜凉。
清秋病小愈，起柂上潇湘。
题世胄都指挥使崔公汝明像
李因笃（清代）

高皇养士三百秋，卫帅食恩等通侯。铭钟书帛列上第，金樽玉案罗群羞。

一朝河上度欃氛，虎啸崤函不忍闻。赤帜无色鼓声死，婴城惟有崔将军。

将军开国世家子，轻裘缓带谈经史。吹篪时过大司农，北斗西豪俱在此。

昭阳之冬月无阳，野斗豺虎色玄黄。决眦不知有锋刃，疾呼白日生冰霜。

臣矢已穷力战久，侧身誓天不相负。已拚先溅侍中血，宁料如生元帅首。

纷纷侍卫尽同朝，今何蕤萎昔何骄！朝行出攻暮不返，岁寒松柏乃后凋。

后来传疑未传信，壶祠蠋墓无人问。长留遗像天地间，勇者成仁懦者奋。
九日
张嵲（宋代）

重阳述令序，景物自为嘉。
易办如江酒，难浮似粟花。
追游疑所务，寄兴眇无涯。
旧俗台应废，何人杖马檛。
送施宣教
王炎（宋代）

翩翩贵公子，和气如春温。
倾盖一晤语，肯吐胸中真。
江头雨新霁，浮鷁波鳞鳞。
骑凤吹玉箫，归欤觐慈亲。
我老无所营，君方富青春。
后会未有期，人来时嗣音。
毛颍二十辈，深衷致殷勤。
助君赋子虚，高飞到青云。
息争
刘大櫆（清代）

昔者孔子之弟子，有德行，有政事，有言语、文学，其鄙有樊迟，其事有曾点。孔子之师，有老聃，有郯子，有苌弘、师襄，其故人有原壤，而相知有子桑伯子。仲弓问子桑伯子，而孔子许其为简，及仲弓疑其太简，然后以雍言为然。是故南郭惠子问于子贡曰：“夫子之门，何其杂也？”呜呼！此其所以为孔子欤？

至于孟子乃为之言曰：“今天下不之杨则之墨，杨墨之言不息，孔子之道不著，能言距杨墨者，圣人之徒。”当时因以孟子为好辩。虽非其实，而好辩之端，由是启矣。唐之韩愈，攘斥佛老，学者称之。下逮有宋，有洛、蜀之党，有朱、陆之同异。为洛之徒者，以排击苏氏为事；为朱之学者，以诋諆陆子为能。吾以为天地之气化，万变不穷，则天下之理，亦不可以一端尽。昔者曾子之一以贯之，自力行而入；子贡之一以贯之，自多学而得。以后世观之，子贡是，则曾子非矣。然而孔子未尝区别于其间，其道固有以包容之也。夫所恶于杨墨者，为其无父无君也；斥佛老者，亦日弃君臣，绝父子，不为昆弟夫妇，以求其清净寂灭。如其不至于是，而吾独何为訾謷之？大盗至，肢箧探囊，则荷戈戟以随之，服吾之服，而诵吾之言，吾将畏敬亲爱之不暇。今也操室中之戈而为门内之斗，是亦不可以已乎？

夫未尝深究其言之是非，见有稍异于己者，则众起而排之，此不足以论人也。人貌之不齐，稍有巨细长短之异，遂斥之以为非人，岂不过战？北宫黝、孟施舍，其去圣人之勇盖远甚，而孟子以为似曾子、似子夏，然则诸子之迹虽不同， 以为似曾子、似子夏可也。居高以临下，不至于争，为其不足与我角也。至于才力之均敌，而惟恐其不能相胜，于是纷坛之辩以生。是故知道者，视天下之歧趋异说，皆未尝出于吾道之外，故其心恢然有余；夫恢然有余，而于物无所不包，此孔子之所以大而无外也。
送英公大师归终南
吕端（宋代）

衡岳烟萝紫阁云，名高湖外晚游秦。
清词古学儒生业，圆笠方袍释子身。
竹杖拄归山里寺，篆书留与世间人。
我疑簪组成为缚，空仰吾师去路尘。
邻翁以黄菊一本见赠是岁冬暖梅已成蕾以四韵
郑刚中（宋代）

邻翁情郑重，赠我小金钱。
半锸开苍藓，全根带晓烟。
数花浮酒面，三嗅种篱边。
舍北疏梅近，馨香更勉旃。
同子瞻送子敦赴河北都运次韵
范祖禹（宋代）

顾公涉沧海，宇宙观奇伟。
十年守沈冥，应笑柱下史。
动静虽有殊，要之盖棺已。
迩来拜东台，岩穴弹冠喜。
昂藏出风尘，壮志在千里。
忽持肤使节，急病仁为美。
翰林出新诗，风霆奔落纸。
朝廷日清明。君子慎所履。
行当继禹功，洒灾澹洪水。
过我伊洛间，松风醒俗耳。
玉楼春（为童四十寿）
杨无咎（宋代）

娉婷标格神仙样。几日珮环离海上。小春只隔一旬期，菊蕊包香犹未放。

霞觞满酌摇红浪。慢引新声云际响。玉颜长与姓相宜，寿数三回排第行。
寄武昌南山白云老人
丁鹤年（元代）

故人家住南山下，心与白云共潇洒。
芝草遥赓黄绮歌，莲花近入宗雷社。
嗟予江海避风尘，白首归来失所亲。
青眼相看如昔日，只有南山与故人。
寄嵩明倅嵩明倅祖原善予乡人也予卧病昆阳原善以公事来日相过旅次意甚恳别后寄此以写予怀 其一
程本立（明代）

年将五十已龙钟，百病交攻气不充。羡尔高年精力在，鬓毛霜白面霞红。
寄感山二诗僧
姚勉（宋代）

读君桑苇疎篱句，知得犹存用世心。
拄杖借将来解虎，不须深卧白云深。
失调名
佚名（宋代）

只为情多病也多，省可思量我。
依韵和唐彦猷华亭十咏 其四 柘湖
梅尧臣（宋代）

柘土久陷没，千里嗟水滨。不复吴盐邑，空有秦女神。

浩荡吞海日，旷阔迷天津。扁舟谁能往，旦暮逢渔人。
招隐诗二首·其一
左思（魏晋）

杖策招隐士，荒途横古今。
岩穴无结构，丘中有鸣琴。
白雪停阴冈，丹葩曜阳林。
石泉漱琼瑶，纤鳞亦浮沉。
非必丝与竹，山水有清音。
何事待啸歌，灌木自悲吟。
秋菊兼糇粮，幽兰间重襟。
踌躇足力烦，聊欲投吾簪。
与崔子向泛舟自招橘经箬里宿天居寺…联一十六韵以寄之
皎然（唐代）

晴日春态深，寄游恣所适。 ——皎然

宁妨花木乱，转学心耳寂。 ——崔子向

取性怜鹤高，谋闲任山僻。 ——皎然

倚舷息空曲，舍履行浅碛。 ——崔子向

渚箬入里逢，野梅到村摘。 ——皎然

碑残飞雉岭，井翳潜龙宅。 ——崔子向

坏寺邻寿陵，古坛留劫石。 ——皎然

穿阶笋节露，拂瓦松梢碧。 ——崔子向

天界细云还，墙阴杂英积。 ——皎然

悬灯寄前焰，遥月升圆魄。 ——崔子向

何意清夜期，坐为高峰隔。 ——皎然

茗园可交袂，藤涧好停锡。 ——崔子向

微雨听湿巾，迸流从点席。 ——皎然

戏猿隔枝透，惊鹿逢人踯。 ——崔子向

睹物赏已奇，感时思弥极。 ——皎然

芳菲如驰箭，望望共君惜。 ——崔子向
寄远
陈襄（宋代）

飞鹊翩翩暮欲栖，楚天新月射璇题。
袖中已灭三年字，心曲惟通一点犀。
步障影迷金谷路，桃花香隔武陵溪。
瑶华好折无人寄，肠断江楼百尺梯。
好事近
吕渭老（宋代）

别酒带愁酸，千里失群黄鹄。行到小桥梯下，便飞云南北。

不妨垂手小徘徊，日影转阑曲。从此贺囊佳制，有新奇题目。
送强甫赴惠安六言十首
刘克庄（宋代）

村叟昔尝为宰，溪民今未忘吾。
汝父德薄勿效，前有子野易□。
清畏轩
郑伯熊（宋代）

树蕙余百亩，世兰当路岐。
清风一披拂，香气无不之。
纫为楚累佩，辱我幽靓姿。
小草生润底，雨露无恩私。
不入儿女玩，岁晚得自持。
所以古君子，清德畏人知。
海陵社日
晁说之（宋代）

信美非真美，徒劳本自劳。
异乡今日社，寂寞食无糕。
送春
张耒（宋代）

莽莽平原绿，悠悠晚树红。
巢成莺哺子，柳老絮飞空。
碧草长亭路，青旗野店风。
伤心对千里，无酒奈愁攻。
卜算子（饮酒不写书）
辛弃疾（宋代）

一饮动连宵，一醉长三日。废尽寒暄不写书，富贵何由得。

请看冢中人，冢似当时笔。万札千书只恁休，且进杯中物。
闲思
陆游（宋代）

小雨时时作，幽花续续红。
新蝉落庭树，痴燕集屏风。
傍枕抛书卷，临池下钓筒。
闲中有真乐，那得叹途穷。
贵仙
徐积（宋代）

凤节霓旌拥万神，五云车骑驾龙麟。腰閒独佩黄金箓，元是瑶宫第一人。
缘识
宋太宗（宋代）

上元斋醮卷清风，暗使虔诚望圣功。
星彩动容光碧落，步虚声在半天中。
鹧鸪天·飞尽林花绿叶丝
廖行之（宋代）

飞尽林花绿叶丝。十分春色在荼。多情几日风朝雨，留恋东风未许归。天意好，与君期。如今且醉□蛾眉。明年上国春风里，赏遍名花得意时。
陈景升顷遗余化度寺碑甚佳阙后三行归自龙溪
刘克庄（宋代）

端平曾叹阙三行，淳祐重来为补亡。
收拾一碑劳十载，此生凡事不须忙。
春日何凝生招饮不果赴赋此代柬
李之世（明代）

春阴漠漠殢花朝，约略疏英半解条。欹枕却怜人似醉，应门刚解客来招。

蜂冲短槛翅犹湿，莺啭高篁舌未调。最是同怀不同赏，绿窗对雨写芭蕉。
大父令赋捕鱼
苏籀（宋代）

寒鱼不乐水，遇汕辄来依。
溪边蓑笠翁，智深鱼莫知。
网罟既不设，钓竿亦罢携。
萧然徒手来，一一收无遗。
幽人买鱼食，心亦怜鱼痴。
早知烹割苦，宁如在流澌。
世人岂异此，外物常见羁。
好在李斯犬，当观庄子牺。
葛仙坛
黄拱寅（明代）

探奇载酒兴偏赊，指点仙踪物外誇。青似朱明台畔草，芳馀勾外县中花。

闲身赢得频支杖，近阪还堪学种瓜。试问遗丹今在否，怜余同是野人家。
偈颂六十五首
释普济（宋代）

迦叶首传，龙潭只灭。
一灯一灯，灯灯不绝。
先罗汉塔
释智朋（宋代）

风幡影里眼麻迷，为是知音却不知。毕竟碍膺除未得，寒松千古替伤悲。
新岁病起
薛季宣（宋代）

墙外梅花浑欲飞，萦人无奈柳依依。穷愁三识新年面，犹喜当陪乳燕归。
江行晚望
崔涂（唐代）

木落曙江晴，寒郊极望平。孤舟三楚去，万里独吟行。

鸟占横查立，人当故里耕。十年来复去，不觉二毛生。
女冠子
姚青蛾（清代）

玉窗珠阁。雾锁烟笼漠漠。晓妆迟。遮雨檀心小，偎人星靥微。

黄迟沿水浴，锦雉啄花飞。多少伤春意，侍儿知。
寄华阴姚少府
喻坦之（唐代）

泰华当公署，为官兴可知。砚和青霭冻，帘对白云垂。

峻掌光浮日，危莲影入池。料于三考内，应惜德音移。
春晓
毛滂（宋代）

炉香烬冷夹衣寒，雨过园林翠作团。
剩得风法何处著，红蔷薇搭小栏干。
安大使生日
魏了翁（宋代）

恭惟天佑宋，奕叶际明良。
积德由文武，生贤迈汉唐。
粤稽资殿老，降自皛山阳。
崧极申函粹，东维传启祥。
堂堂三代直，赫赫万夫望。
清庙圭璋璧，明堂枫柞樟。
诏成来凤翥，云滃际龙骧。
谁误玄黄篚，争驰赤白囊。
搀抢星有耀，晻{左日右台}日无光。
白昼鸣枭獍，长衢纵虎狼。
公卿失匕箸，帷幄自金汤。
昔在齐刘豫，前睎石敬瑭。
久为虏臣妾，深入汉封疆。
谁似机筹妙，曾无矢镞伤。
边城长男女，农亩遂耕桑。
惠泽孚禽兽，威棱憺犬羊。
报动隆爵秩，纪绩满旗常。
事业侔伊吕，功名陋霍张。
岩岩千仞壁，纳纳百川语泻天潢。
寿域周三蜀，春祺遍一方。
篷峦擎屃赑，壶玉扣鸳鸯。
御府颁殊玩，褒轮下十行。
绣鞍翻昱爚，茸纛立荧煌。
万古功名样，千年节义香。
九重新政理，二枋孰维纲。
当宁畴耆硕，非公莫便章。
白麻颺殿陛，金衮赴文昌。
会整乾坤了，长令海县康。
作经七六艺，致主四三王。
自雇蓬蒿质，敢希桃李场。
熊祥入梦，駉颂寿如冈。
画地数勋烈，指心成激昂。
莫驰千里足，亲对九霞觞。
天汉江山美，中书日月长。
原言崇令德，永作世津梁。
丰湖 其一
彭汝砺（宋代）

漫漫平湖十里赊，南州今作画图誇。波澜雨过鱼儿出，草木春归荔子花。

山近冷光摇几席，地平馀润入桑麻。使君恩德还如水，长满罗浮十万家。
越问·句践
孙因（宋代）

昔句践兮思报吴，问国政兮五大夫。
辟田野兮实仓府，访疾苦兮字幼孤。
抱冰兮握火，置胆兮坐卧。
采蕺兮与葛，侧席兮闾左。
觞酒豆肉兮必均其施，乐不尽声兮食不致味。
鸷鸟匿形兮逾一十祀，吴无稻蟹兮越有地利。
一朝兴师兮三战得志，姑苏既墟兮横行淮泗。
伯东诸侯兮贺贡毕致，赫然隽功兮又何可议。
客曰异哉兮彼长颈而乌喙。如其可与其乐兮，
何鸱夷之远避。
陆左丞夫人郑氏挽词四首
王铚（宋代）

貌燬栾栾棘，心伤蓼蓼莪。
断机慈训在，怀橘孝思多。
露草沾寒泪，云山翠涌波。
悲风感行路，楚挽不成歌。
江上秋夜
道潜（宋代）

雨暗苍江晚未晴，井梧翻叶动秋声。
楼头夜半风吹断，月在浮云浅处明。
感事
王镃（宋代）

海门烟树晓青青，梦断英雄唤不醒。
多少骷髅山下泪，定随潮转浙江亭。
春日
李咸用（唐代）

浩荡东风里，裴回无所亲。危城三面水，古树一边春。

衰世难修道，花时不称贫。滔滔天下者，何处问通津。
近家志喜
杨巍（明代）

还家春未晚，草色尚萋萋。渐觉世尘少，忽看乡树低。

候门喧稚子，炊饭有山妻。从此沧江上，别开桃李蹊。
绍兴二十八年祀圜丘
学士院（宋代）

于赫皇祖，创业立极。
肃肃灵命，荡荡休德。
嘉觞精洁，雅奏金石。
丕埚神谟，惟后之则。
邙山
沈佺期（唐代）

北邙山上列坟茔，万古千秋对洛城。

城中日夕歌钟起，山上唯闻松柏声。
霜天晓角
赵希蓬（宋代）

枕痕如劚。一线红生肉。睡起娇羞无语，远山坐对横轴。

烧香频祷祝。偷把简儿读。字在那人何在，泪珠飞下蔌蔌。
又次韵五首
张嵲（宋代）

行衣叶叶马萧萧，快意宁知归路遥。
海上尖峰青似染，却从云外望岧峣。
春游曲
丰坊（明代）

十旬风雨清明节，昨夜窗前见新月。
喜谓春晴可出游，平明携樽南陌头。
陌头不见花开处，城中城外多桑树。
桑树连天绿叶浓，落花尽在春泥中。
春泥浩荡从马踏，香魂宛转蹄躞蹀。
看花泪眼忽潸然，人生安得长少年。
念昔游四首
胡仲弓（宋代）

昔游半山寺，木落山欲童。
秋高岚气旺，晓日出曈曨。
杖藜破莽苍，举步生清风。
登堂发一笑，绝倒临川公。
旧像人所祠，新法人所攻。
空使百年后，直笔诛奸雄。
不知老瞿昙，衲被和头蒙。
是非不到耳，静坐檐蔔丛。
自吹无空笛，圣处时一中。
我亦有发僧，误踏京尘红。
来此欲安禅，懒性学虚空。
入门被师喝，归去成匆匆。
夜坐庭中
陆游（宋代）

大泽秋初到，荒庭夜自明。
风云生有候，河汉落无声。
病得新凉减，诗因少睡成。
高枝有乌鹊，栖稳若为惊？
嘉禾百咏·白莲上方
张尧同（宋代）

古屋深于洞，门前种白莲。
好寻当日社，重结此生缘。
慈元殿赐牡丹
汪元量（宋代）

九重羯鼓声动地，万年枝上回春意。
天遣姮娥散一枝，一枝先到山人家。
焚香再拜睹国色，雨露沾濡知帝力。
我愿人间春不老，长对此花颜色好。
石床峰
汪珍（元代）

常约高僧访上方，峰头老树挂斜阳。
仙翁何处归来晚，风落松花满石床。
阳羡杂咏十九首。梅花坞
陆希声（唐代）

冻蕊凝香色艳新，小山深坞伴幽人。

知君有意凌寒色，羞共千花一样春。
古风
刘敞（宋代）

子欲富矣，何用为富。农不苦工，工不若贾。子欲贵矣，何用为贵。

德不若名，名不若势。粹兮纯兮，三五之人兮。终窭且贫兮，孰知其珍兮。
寄吕英父
刘过（宋代）

秋到家山冷不知，但惊风露入新诗。
低头欲拜无东野，满耳惟闻说项斯。
骨格昂藏云鹤瘦，吟哦凄断雪猿悲。
文章已得真消息，三十科名未是迟。
话旧赠钱冲斋观察 其二
阿桂（清代）

绝域言旋后，年华屈指中。我方依禁闼，君正董河工。

意气芝兰臭，行踪牛马风。天山同汉水，契阔更西东。
送刘子思殿丞宰巫山
梅尧臣（宋代）

千里向巴东，青山不可穷。
峡猿初入听，蛮语未全通。
暮雪思梁国，朝云识楚宫。
吏人衣拜处，嘶马入丹枫。
野望
吕履恒（清代）

子真谷口云初霁，白起城边雨乍收。万里涛声来汉水，一天霜叶下梁州。

他乡风俗重阳晚，故国音书旅雁秋。人事寂寥裘敝尽，寒砧莫遣近高楼。
游丝
朱珙（宋代）

吟对游丝春昼寒，萦花曳柳拂栏杆。雨缲摇曳千茎乱，风轴飘扬几缕残。

暗织莺梭穿未得，晴牵蛛网结应难。自惭华屋还堪比，满镜萧萧不忍看。
挽妹婿汪汻四首
许月卿（宋代）

一疾那知死，三朝竟不醒。
遗羹真惨怆，分肉尚精明。
玉树衣难彩，壁岩毡枉青。
英魂千古在，稚子读书声。
移树诗
庾信（南北朝）

酒泉移赤柰。
河阳徙石榴。
虽言有千树。
何处似封侯。
洞庭春色（次宇文总领韵）
京镗（宋代）

命驾访嵇，泛舟思戴，此兴甚浓。料情侔杨惲，乌乌拊缶，意轻殷浩，咄咄书空。莫讶群芳淹速异，到时序推排元自同。休怅望，任春来桃李，秋后芙容。

因嗟锦城四载，漫赢得、齿豁头童。叹里门密迩，易成间阔，诗筒频寄，难续新工。我已怀归今得请，念此地迟回谁似公。经济手，看鸾台凤阁，晚节收功。
汉老弟近书云欲看文字无暇作记者证财用韵
虞俦（宋代）

脱粟羹藜未厌餐，何必华屋荐金盘。
风前觅句巾常岸，月下挥觞影亦单。
懒拙不堪当世用，行藏留与后人看。
也知妍丑初无定，马面相怜亦突栾。
题李太白像
沈周（明代）

风骨神仙品，文章浩宕人。世间金鸑鷟，天上玉麒麟。

江月狂歌夜，宫花醉眼春。独输萧颖士，不见永王璘。
【双调】十棒鼓
未知作者（元代）

将家私弃了，向山间林下；竹篱茅舍，看红叶黄花。待学那邵平，邵平多种
瓜；闷采茶芽，闲看青松猿戏耍。麋鹿衔花，舟横在古渡。古渡整钓槎，夕阳西
下；把《黄庭》《道德》都看罢，别是生涯。
将茅庵盖了，独木为桥；提一壶好酒，闲访渔樵。洞门儿半掩，半掩无锁钥；
白云笼罩，香风不动松花落。平生欢笑，松林下饮酒。饮得沉醉倒，山声野调；
衲被蒙头直到晓，有甚烦恼。
不贪名利，休争闲气；将衤阑袍脱下，宣敕收拾。金银垛到，垛到北斗齐；
都成何济，过了一日无一日。谁落便宜，有钱不使。不使图甚底？谁是呆痴？儿
孙自有儿孙力，悔后应迟。
将簪冠戴了，麻袍宽超；拖一条藜仗，自带椰瓢。沿门儿花得，花得皮袋饱；
傍人休笑，甘心守分学修道。乐乐陶陶，春花秋月。秋月何时了？心中欢乐；且
自清闲直到老，散诞逍遥。
游仙娥峰後戏题
王禹偁（宋代）

为爱一峰形窈窕，岂辞十里路崎岖。
谁知不似阳台女，别後经宵梦也无。
六月十五日时闵雨甚矣三乎
赵蕃（宋代）

去此林篁蔽，出兹溪谷深。
倍能明病眼，顿觉洗尘襟。
问隐平生志，依僧夙昔心。
危亭已无迹，断刻尚堪临。
得何义门太史凶信
徐用葛（清代）

汉代诸经师，一一得传授。君学谨派别，原本初讲究。

一目下十行，毫发悉穿透。微言洞窾会，善发昔人覆。

楮墨鉴古刻，灭烛能辨臭。偶逢谑浪虐，终得芳润漱。

爱憎不入时，针石起颠踣。大节尤过人，五十终哀疚。

门庭绝纤埃，廉介无苟就。听嫌直如弦，险道屡颠仆。

颠仆不肯回，仍纠俗纰缪。欲杀皆庸流，吾敢同众诟。

他日念斯人，文林应俎豆。
闲吟
真德秀（宋代）

闲中意趣定何如，静把陈编自卷舒。
希圣希贤真事业，潜天潜卷细工夫。
林泉有分吾生足，钟鼎无心世味疏。
政使一贫真到骨，不妨陋巷乐颜癯。
早秋书怀
李郢（唐代）

高梧一叶坠凉天，宋玉悲秋泪洒然。霜拂楚山频见菊，

雨零溪树忽无蝉。虚村暮角催残日，近寺归僧寄野泉。

青鬓已缘多病镊，可堪风景促流年。
上史魏公寿三首
孙应时（宋代）

中书考已敌汾阳，神气清明骨更强。
客倒壶觞弄风月，酒阑灯火事文章。
传家正有书千卷，积庆真成笏一床。
看取西湖共长久，年年菊会答秋光。
恭谢庆成诗十阕
武衍（宋代）

麝蜡笼纱粲玉阶，珠栊齐撤九门开。
一天星斗明如月，法驾徐擎出殿来。
老怀
释文珦（宋代）

终向江湖老此身，了无机事却难驯。
沙鸥信是同盟者，白首相看意最真。
江石
罗椅（宋代）

势横截江虎踞足，白龟却行冯夷哭。
大川当时波沄沄，石也如此受命独。
水石击撞无了时，因危见节乃见奇。
世间大有胡广辈，欠读涧民江石诗。
榘子名字义
陈淳（宋代）

小子尔定孙，来前吾语汝。
尔今既加冠，盍以成人遇。
今尔名以榘，字尔以方叟。
告尔名字义，尔其敬听受。
榘所以为方，是为法度器。
极天下之方，不能外乎是。
在人事而言，不越乎此理。
此理根所性，其本一而已。
散诸事物间，各各有所止。
当然不容易，万殊而一揆。
截截有成法，方正无少陂。
圣人安而行，所欲不逾此。
贤者勉而复，折旋必中矣。
学者思圣贤，於学亦必以。
所择要精明，所执在固緻。
法皆自中定，方非由外至。
如或非礼视，是以不法视。
於视为不方，随物而妄宣。
如或非礼动，是以不法动。
於动为不方，随物而妄往。
惟视方而明，不为非礼倾。
惟听方而聪，不为非礼从。
惟言方而信，不为非礼徇。
惟动方而直，不为非礼适。
一一守吾法，私意无容杂。
寻绝枉尺为，乘戒诡遇合。
直道范驰驱，何行不检押。
其可者则与，不可者必拒。
交游自正方，不随不可去。
有善者则从，不善者必克。
处事自正方，不随不善溺。
随物则为圆，非圆特其偏。
同流而合汙，在方诚有愆。
先方而后圆，於圆乃可全。
既无一不方，斯无一不圆。
动容皆中礼，从心得孔传。
岂但方之熟，实惟圆之安。
圣法万世在，榘尔其勉旃。
称名惕自省，闻字肃反观。
斯义无尔愧，服膺常拳拳。
游龙泉寺
王汝赓（清代）

风日晴和傍午天，闲寻野寺到龙泉。千章古木低檐护，四壁青龙伴客眠。

窗外闲云常蔼蔼，门前流水自涓涓。徘徊池上观鱼跃，与尔同参个里禅。
遣兴 其二
李龏（金朝）

青嶂青溪直复斜，水天狼籍变馀霞。朝来逢著山中伴，骑马城西检校花。
送方彦卿南归用苏东坡送李方叔韵 其一
祁顺（明代）

春闱榜揭长安日，二百人中无旧识。识君久矣羡君贤，求美岂知遗国色。

人生出处固有命，举措未明畴塞责。我惭无地君见容，不但娄公称盛德。

相逢剧饮如吸川，荣辱且付金樽前。华阳咫尺终须到，肯向河东号斥仙。
曾谹父将赴浮光九日无酒赋二诗次韵
王洋（宋代）

中虚卧北窗，岁月惊兔脱。
侧目一愁胡，已寒不须泼。
吾闻金鼎象，次第有本末。
千里尚疏封，五浆何用设。
它年激沱江，大救相如渴。
丈夫属有念，行行勿骚悄。
金丹诗诀 其五十九
陈楠（宋代）

两处擒来共一炉，一泓真水结真酥。刀圭滋味吞归腹，浇灌黄芽产玉符。
次韵答潘茂洪桂花见怀
张镃（宋代）

藉使音书少，何妨好尚通。
看花虽各自，觅句却相同。
嚼蕊晨烟里，搴枝夜月中。
亦曾湖上坐，香底水精宫。
游峨眉十一首
冯时行（宋代）

岂但山储秀，年多树亦灵。
华夷供静瞩，参井入危经。
幽讨真殊绝，神光却渺冥。
正当存不议，聊使俗迷醒。
薰莸吟
邵雍（宋代）

善恶之间，薰莸可究。近薰必香，近莸必臭。
谈星林汉留求诗
胡仲弓（宋代）

君贫卖术我卖文，君贫似我贫一分。
君挟天盘走湖海，我携破砚登青云。
两穷相值君莫笑，卖文有时饥可疗。
天边一点少微星，会与太阳来合照。
从昭祖乞糖霜
邓肃（宋代）

甜满中边一夜冰，璀璀璨璨自天成。
冷香入骨追琼液，秀色当筵莹水晶。
绛阙不须餐沆瀣，玉池何事养胎津。
从公乞取洗蒸郁，一驭寒风上太清。
归休亭 其二
诸葛赓（宋代）

日影初升竹半篙，一天晴色读离骚。凭栏对客浮樽斝，隔水听人正桔槔。

拂去梁尘饯乳燕，扫归松栗煮秋涛。柴门正对青青柳，浪说新诗欲拟陶。
句
冯澥（宋代）

腊腊批红玉，霜梨割紫金。
行路难·华堂高张千炬烛
曹勋（宋代）

华堂高张千炬烛，光溢樽罍艳流目。
秦姬赵女变新声，入金石兮裂丝竹。
少年意气凌秋阳，奴仆金张嗤宋玉。
文章富贵何足论，胡必直欲身后名。
颜回风雨困箪食，伯夷葵藿难为情。
何如嫖姚十八从将军，恩隆爱密收奇勋。
美人歌舞谢芳草，春光落尽容颜老。
山长水阔霜雪寒，安用区区涉远道。
白云上人三香图
徐庸（明代）

春风三种清相并，玉骨冰姿试妆靓。弟是山樊梅是兄，山谷老人曾赋咏。

鱼龙寂寂江沄沄，明月正中清夜分。珠宫酒醒不成寐，起踏浪波如踏云。

缟袂飘摇隔烟峰，仙游肯逐阳台雨。断肠三弄入瑶琴，破梦一声惊翠羽。

盈盈小白无纤埃，楚腰一把春徘徊。樱桃未点樊素口，索笑含情娇满腮。

白云讲师爱之溺，浑同古人有诗癖。从兹移入清净地，雅称无香又无色。
谢叔子阳丈惠诗
张明中（宋代）

老子诗盟久废闲，喜君步骤少陵坛。
句敲金玉声名远，韵险车斜心胆寒。
倾出囊中和月露，皎如盘底走珠丸。
苦莍难没诗家事，会看尘冠早一弹。
池上
曹修古（宋代）

荷叶罩芙蓉，圆青映嫩红。佳人南陌上，翠盖立春风。
路歧
陈曾寿（清代）

得驾仍蓬累，沉吟感路歧。回容劳制御，失仗易倾危。

降辱心谁谅，天田象有疑。食桃长白近，信宿莫淹迟。
扫花游
吴文英（宋代）

草生梦碧，正燕子帘帏，影迟春午。倦茶荐乳。看风签乱叶，老沙昏雨。古简蟫篇，种得云根疗蠹。最清楚。带明月自锄，花外幽圃。
醒眼看醉舞。到应事无心，与闲同趣。小山有语。恨逋仙占却，暗香吟赋。暖通书床，带草春摇翠露。未归去。正长安、软红如雾。
淮甸南游
林逋（宋代）

几许摇鞭兴，淮天晚景中。
树林兼雨黑，草实着霜红。
胆气谁怜侠，衣装自笑戎。
寒威敢相掉，猎猎酒旗风。
题雩都华严寺
岳飞（宋代）

手持竹节访黄龙，旧穴空遗虎子踪。
云锁断崖无觅处，半山松竹撼秋风。
园居杂兴四十三首 其二十一 榴
黄衷（明代）

□贝秋风实，丹砂夏日花。何年安石国，不上指南车。
贺新郎·日近长安路
李曾伯（宋代）

日近长安路。喜骖鸾、带簪游戏，弓旌招去。闻道汉朝帷帏里，要弓娵隅蛮语。嗟时事、尚兹多故。办取忠谋宜入告，见石洪、曾在乌公府。须细访，风寒处。左荆右岭中湘浦。愿扶持、东南温厚，老天张主。翘馆钦贤人共说，一饭每勤三吐。公此去、好官须做。从臾泾舟同共济，更绸缪、桑土先阴雨。灭此虏，直朝暮。
戍妇吟二首
高翥（宋代）

辞家出戍边，北望隔青烟。
怕作沙场梦，秋宵不敢眠。
苏良嗣传
宋祁、欧阳修等 撰（宋代）

苏良嗣，雍州武功人，高宗时迁周王府司马。王时年少，举事不周，良嗣正色匡谏，甚见敬惮。王府官属多非其人，良嗣守文检括，莫敢有犯，深为高宗所称。迁荆州大都督府长史。高宗使宦者缘江采异竹，将于苑中植之。宦者科舟载竹，所在纵暴。还过荆州。良嗣四之，因上疏切谏，称：“远方求珍异以疲道路，非圣人抑已爱人之道。又小人窃弄威福。以亏皇明。”言甚切直。

疏奏，高宗下制慰勉，遽令弃竹于江中。永淳中，为雍州长史。时关中大饥，人相食，盗贼纵横。良嗣为政严明，盗发三日内无不擒擿。则天临朝，迁工部尚书。寻代王德真为纳言，累封温国公。为西京留守，则天赋诗饯送，赏遇甚渥。时尚方监裴匪躬检校西苑，将鬻苑中果菜以收其利，良嗣驳之曰，昔公仅仪相鲁，犹能拔葵去织，未闻万乘之主鬻其果菜以与下人争利也。匪躬遂止。无几，还入都，迁文昌左相、同凤阁鸾台三品。载初元年春，罢文昌左相，加位特进，仍依旧知政事。与地官尚书韦方质不协，及方质坐事当谏，辞引良嗣。则天特保明之。良嗣谢恩拜伏，便不能复起，舆归其家，诏御医张文仲、韦慈藏往视疾。其日薨，年八十五。则天辍朝三日，举哀于观风门，敕百官就宅赴吊。贈开府仪同三司、益州都督，易细布八百段、米粟八百石。兼降玺书吊祭。其子践言，寻为酷吏所陷，配流岭南而死。追削良嗣官爵，籍没其家。景龙元年，追贈良嗣司空。践言子务玄，教袭爵温国公。开元中，为邠王府长史。
关山月
鲍君徽（唐代）

高高秋月明，北照辽阳城。塞迥光初满，风多晕更生。

征人望乡思，战马闻鼙惊。朔风悲边草，胡沙暗虏营。

霜凝匣中剑，风惫原上旌。早晚谒金阙，不闻刁斗声。
滇春好 寄李南夫、钱节夫、毛东镇
杨慎（明代）

滇春好，韶景媚游人。拾翠东郊风袅袅，采芳南浦水鳞鳞。

能不风滇春。滇春好，百卉让山茶。海上千株光照水，城西十里煖烘霞。

能不风滇花。滇春好，翠袖拂云和。雅淡梳妆堪入画，等闲言语胜听歌。

能不风滇娥。滇春好，最风海边楼。渔火夜星明北渚，酒旗风影荡东流。

早晚复同游。
环翠轩 其二
许景衡（宋代）

好是清风五月寒，便教忙杀也盘桓。最怜池水荷花满，不与诗翁一处看。
卧佛寺
边中宝（清代）

半生劳梦寐，此日蹑云根。一榻悬今古，千山嬗晓昏。

鸟飞凌碧汉，樵去入烟村。惟有西来树，常栖净土魂。
徐子颜挽章 其四
韩淲（宋代）

门外曾听刺史车，也令乡国重贫儒。伤心又赙君之葬，此事应须近日无。
棠溪八景 其六 墩边鱼聚
王佐（汝学）（明代）

三三傍沙洲，五五依林樾。相招早还家，今晚多明月。
观张上达家惠崇芦雁图二首 其二
朱松（宋代）

道人一锡攀飞鸟，颇悉南来北去情。画出江南遵渚态，尚馀风味叫群声。
大清河
刘崧（元代）

大清河，浑漉漉，南黄河，清淯淯。今河不与古名同，自是河流有反覆。

君不见安山直下栗阿时，一斛之水数斗泥。徐州吕梁走下邳，可以照见人须眉。

清河北河入北海，黄河入淮东入海。彼此争流不相待，两水清浊各自流。

终然到海同一沤，东流北流君莫愁。
西域请平三首 其三
刘敞（宋代）

单于贪汉物，中国避天骄。赐予金银贵，行来玉帛遥。

悲伤贾太傅，慷慨霍嫖姚。恸哭辞新第，英雄未可招。
德华小女五岁能诵予诗数首以此诗为赠
元好问（金朝）

牙牙娇语总堪誇，学念新诗似小茶。好个通家女兄弟，海棠红点紫兰芽。
夜梦月下与数仙子酌酒仍各赋诗
李俊民（金朝）

天风一埽暮云开，收拾群仙共酒杯。但指今宵是新月，不知曾照古人来。
南乡子·携笼去
李德润（唐代）

携笼去，采菱归，
碧波风起雨霏霏。
趁岸小船齐棹急，
罗衣湿，出向桄榔树下立。
恋绣衾·柳丝空有千万条
赵汝茪（宋代）

柳丝空有千万条。系不住、溪头画桡。想今宵、也对新月，过轻寒、画处小桥。
玉箫台榭春多少，溜啼红、脸霞未消。怪别来、胭脂慵傅，被东风、偷在杏梢。
为鹤亭作写经图题句 其三
陈曾寿（清代）

风叶飘萧秋气深，寒柯瘦石墨如金。虽然未得营丘笔，亦是山林独往心。
六朝
陈杰（宋代）

正朔奄奄一脉垂，不多文物迭兴衰。
菰芦等是偏方士，尔尚生逢六季时。
放生池
许广渊（宋代）

天宝当年寺，鱼池此日存。溪移古岸脚，殿压旧山根。

月照霜钟远，风开雾阁昏。网纶虽废禁，和气满乾坤。
偈四首
释鼎需（宋代）

心如皎月连天照，性似寒潭彻底清。
无价夜光人不识，梦中虚度几千春。
题黎平父月潭
萧立之（宋代）

金精山人苍月軿，夜半影落秋潭明。诗人饮潭并吞月，醉墨写出风涛声。

骊珠忽堕春风纸，炯如寒梅照清泚。几时脱我簿书尘，细嚼君诗酌潭水。
过大包阁寄夏漕致宏
张嵲（宋代）

积雪天欲晴，山深雾犹拥。
大包谁缔结，架壑一何耸。
崖倾石路仄，峡束惊波涌。
垂堂尚何言，颠坠虞接踵。
经过固已殆，却顾神屡悚。
前山净如洗，浩浩云根动。
崖花作蜜香，山童似猴拱。
旧乡迷远近，所历但如梦。
穷通久已忘，况此发种种。
犹欣故人近，宽我惧将恐。
语乱眉定颦，道旧腹应捧。
灯前侍儿出，花外寒烟重。
羇怀醉里宽，离念风前恫。
游宦愧吹竽，剧谈犹贾勇。
观君富声华，顾我成闒茸。
行台定匪赊，失喜欲距踊。
木山父书院
许棐（宋代）

占得文房一丈强，地幽虽夏亦清凉。瓶花误倒水侵案，书叶乱清风满床。

薜长密藤遮半壁，桐分疏影出低墙。客来莫道无祗待，只啜茶瓯却味长。
写林和靖梅花诗后
萧澥（宋代）

西湖幽处卧烟霞，湖里荷花匝四涯。
何事先生得佳句，荷花却不似梅花。
题阮希圣东湖 其一
刘浚（宋代）

四面溪山列画屏，一堂新创有馀清。湖光隔断红尘路，疑在金鳌顶上行。
观姚江常胜军齐发
许传霈（清代）

昨夜失东隅，所守在桑榆。况复江海防，往来历通衢。

卓哉谢氏子，曹江咸弃繻。今日运糇食，明日出车徒。

村近不捉船，含枚疾驰驱。同是梓里人，甘苦尝饴荼。

昨闻红旗报，奏凯贺鉴湖。安得常胜去，东浙复须臾。

一郡八县令，东望相招呼。呼兵寓于农，引领全我躯。
锦石新晴望远有感
成鹫（清代）

浓阴开处见微阳，病骨支离倚石床。松老受风涛韵减，竹疏承瀑雨声长。

身随朔雁同为客，心似南针尽指乡。极目山川如传舍，行云流水两茫茫。
学书十绝 其四
李之仪（宋代）

闭门不语信深沉，岂可讥时作酒箴。料得门前无好事，解嘲聊复寄初心。
山园四咏·醒心亭
姜特立（宋代）

昔人醒心处，唯恐玉山颓。
我今醒心亭，正与醉为媒。
醒心非醒酒，所醒遗形骸。
如病得大丹，如梦忽惊回。
如闇秉巨烛，如蛰发春苗。
有时酩酊中，蘧蘧自形开。
下视名利场，昏晓走尘埃。
醒处元不醒，醉时良可哀。
嗟哉我何人，颠倒有至怀。
不求醉中醒，却醉醒中杯。
句
谢耘（宋代）

路深容马窄，楼小插花多。
用前韵
张纲（宋代）

雪残春信近，山迥客愁新。兴极樽无酒，诗成笔有神。

玩心云物变，惊梦雨声频。坐对华严海，忘言意自亲。
忆远吟
史筠（清代）

车马行时春之初，梧桐叶落秋何如。凄凉憔悴空闺里，珠箔何何独自居。

忽逢云外秋归雁，一纸家书如觌面。感君念妾意缠绵，濯指开针肠欲断。

问君毕竟几时还，妾已愁消红粉颜。几回梦绕关山道，相思不断如连环。

相思相思无处说，卷帘诉与天边月。明月已圆人未圆，素辉偏照孤帷前。

商飙萧瑟寒机动，蟋蟀声中愁不眠。小鬟梦呓呼不醒，起来自拨残镫影。

窗前恨煞长鸣鸡，一声啼起霜天冷。
次韵
胡奎（元代）

祈连山头落日低，黄云万里天冥迷。江南已见雁北向，塞上遥闻乌夜啼。

南北相望春梦杳，可怜日月笼中鸟。霜高沙碛剑衣寒，月堕穹庐角声晓。

忆昨公馆春茫茫，手援绿绮弹宫商。得句共誇何水部，知音多识蔡中郎。

神交有道不可忘，至今翰墨留馀香。丈夫岂无一掬泪，不学儿女情徊徨。

黄河之水东入海，别意更比河流长。河中鲤鱼有书信，时复幸寄琼瑶章。
游中峰杯泉
苏轼（宋代）

石眼杯泉举世无，要知杯渡是凡夫。可怜狡狯维摩老，戏取江湖入钵盂。
太常引 秋夜闻檐铁声
赵我佩（清代）

销魂人在画罗屏。著耳乍叮咚。已是不堪听。那更杂、蛩声雁声。

无边风雨，无聊情绪，触处乱愁生。拼却梦难成。任谯鼓、三更四更。
孤翼吟
刘子翚（宋代）

哀哀孤飞禽，声鸣何悲酸。
含情若有诉，口讷无由宣。
瞻云忆旧侣，悠悠隔山川。
勿言异类微，聚散同悲欢。
零霜解叠翼，错采销文翰。
殒身未足辞，失意诚可怜。
群飞尽投林，凌空独翩翩。
岂无栖巢枝，托迹常不安。
啄食朝竞场，流饮暮争源。
鸣弦应机发，薄命当其先。
长翮易奋飞，穷途少周旋。
风云肯借便，一举谁能攀。
慧川园诗 其一
顾建元（清代）

虽洗千尺水，不洗三丈尘。我洗洗尘诀，寂坐掩园门。

门中何所洗，物物皆乾坤。心中何所事，默默见形神。

昨夜洗客至，举头檐月新。清风亦俱来，邈然与古邻。

安知古何似，且作园中人。
奉伯秋
王灼（宋代）

要凭稽古力，尚阴列仙科。
宝贵终愁逼，才名已患多。
庙堂遵故事，经学到新罗。
拭眼看收拾，天池濯素波。
句
阎伯才（宋代）

鱼贯羸师堪坐缚，尔时可欢蜀无人。
送谢师宰赴任楚州 其二
王安石（宋代）

昆崙一支流向东，七月八月船如风。爱君少壮此行乐，恨我留连成老翁。

神头两岸水无穷，伏槛荷花满地红。当时不得君携手，今日山川在眼中。
小园落成自题 其十 藜矼
那逊兰保（清代）

流出潺湲水，居然小石梁。青蘋浮夜雨，红蓼占斜阳。

聊作闲鸥界，平分秋水光。朝来行不得，石上有新霜。
山阴姚生过潮谒予请书走笔赋此
林大春（明代）

曲水兰亭绕碧云，茂林修竹望中分。旧游此日翻成梦，好为殷勤谢右军。
移司道中四绝 其四
郑刚中（宋代）

随车千骑铁成围，诸将前驱辨鼓旗。不似东阳村舍畔，芒鞋踏雨看山时。
天仙子
赵令畤（宋代）

宿雨洗空台榭莹。下尽珠帘寒未定。花开花落几番晴，春欲竟。愁未醒。池面杏花红透影。
一纸短书言不尽。明月清风还记省。玉楼香断又添香，闲展兴。临好景。心似乱萍何处整。
送客吕生谒赵生因问谢山人 其一
王世贞（明代）

丛台歌舞四时春，君去平原客更新。双璧连城都不换，却教将赠立谈人。
新晴二首 其二
许及之（宋代）

宿雨居然阁，顽云扫似开。岚光湖上出，霁色柳边来。

铃鸽抟风转，筝鸢掣线回。脩廊閒勃窣，花影上苍苔。
挽陈运干
刘宰（宋代）

三载毗陵旧长官，棠阴犹锁暮烟寒。
红莲幕下筹方运，细柳宫中食已宽。
家近不妨同昼锦，才难正合整朝冠。
如何又作堂堂去，只有新诗付不刊。
嘉禾百咏 其六十七 云门家舍
张尧同（宋代）

满箧藏锋句，家传世几何。远孙无悟解，却笑葛藤多。
梅 其一
韩淲（宋代）

雨边烟际总凄凄，已对灵山更玉溪。尽日凝情临野渡，几回乘兴步荒蹊。

点红嫩蕊休攀折，带白新花费品题。多少岁寒孤绝处，空斋终夜听猿啼。
次日梅花已落坐圣恩寺还元阁饭讫登铜井山绝顶
沈钦韩（清代）

风日逾暄妍，遨头输先辈。映水苔枝空，迎面玉尘碎。

国香已谢华，夭采各舒熊。古寺循钟鱼，敞阁鲍笋菜。

讨春有余勇，振奇无别队。松籁散风琴，谷淙聚云碓。

斗折疑绝踪，蛾傅已骑背。天高径手招，石顽叩臆对。

洞户剖蟆𥀃，井甃滀膏黛。崩峭穷百级，孱颜尽一概。

弹山独兀傲，青旻未排退。泠然发冥悟，胜游傥思再。
陶渊明醉石
项安世（宋代）

石君匪招陶，陶子岂知石。
偶然一醉间，成此千年迹。
当时素心一，邻里今谁宅。
悠然独君在，入我晦翁室。
翁去三十年，伊余复来客。
山甿道之前，崖路一久以塞。
攀缘出藤萝，指点见颅蹠。
想当酣卧时，不记苔藓泐。
无论牛马后，况说有刀尺。
持杯荐寒泉，叹息书此墨。
河桥晚归
陆游（宋代）

曲巷连新市，层楼近小桥。
青帘犹滴雨，绿浦恰通潮。
帘影晴方见，笙声冷未调。
斜阳觅归路，偏爱玉骢骄。
舞困图
郭武（明代）

内园羯鼓催春风，回环转佩声丁东。
银笼高坰百枝火，满树梧桐明月中。
芙蓉舞困霓裳薄，重叠春寒护帘幕。
伊州初换锦屏空，十二峰头楚云落。
葡萄消渴樱桃小，一骑红尘报春晓。
荔枝风味不禁酸，分与窗前雪衣鸟。
回首渔阳促战鞍，秋风秋雨满秦关。
谁知按尽梨园谱，都是当时《蜀道难》。
林孔英岳母卢夫人挽词
戴栩（宋代）

南涧承家事遍经，东床得婿众知名。
纵於人世百年短，添得儒门一倍清。
科第旋收夫又子，空缘自解殁犹生。
新阡闻与姑茔近，松霭朝昏管送迎。